Pavol Petro Gojdič

Blahoslavený Pavol Petro Gojdič OSBM  alebo Pavel Peter Gojdič (* 17. júl 1888, Ruské Pekľany – † 17. júl 1960, Leopoldov) bol gréckokatolícky biskup a mučeník rusínskeho pôvodu.

Život 
Narodil sa v rodine gréckokatolíckeho kňaza Štefana Gojdiča a jeho manželke Anne Gerbery. Študoval teológiu v Prešove a Budapešti. V roku 1911, 27. augusta, bol vysvätený za kňaza v katedrále svätého Jána Krstiteľa v Prešove. Následne pôsobil v Cigeľke a v Prešove. 20. júla 1922 vstúpil do monastiera baziliánov na Černečej Hore pri Mukačeve, kde prijal rehoľné meno „Pavel“ (svoje meno nepoužíval v podobe „Pavol“).

V roku 1926 bol vymenovaný za apoštolského administrátora prešovskej eparchie. 7. marca 1927 bol ustanovený za titulárneho biskupa harpašského. Za biskupa ho 25. marca 1927 v Bazilike sv. Klimenta v Ríme vysvätil križevacký biskup Dionýz Nyáradi, ktorý bol dovtedy aj apoštolským administrátorom prešovským. V roku 1939 bol vymenovaný aj za apoštolského administrátora mukačevskej apoštolskej administratúry na Slovensku. 8. augusta 1940 bol v Prešove intronizovaný za sídelného prešovského biskupa a 15. januára 1946 bola potvrdená jeho právomoc nad gréckokatolíkmi na území celého Československa.

Keď sa po roku 1948 KSČ podujala podľa vzoru ZSSR zrušiť gréckokatolícku cirkev na Slovensku, bol vladyka Gojdič počas proticirkevnej akcie tzv. „Prešovský sobor“ 28. apríla 1950 zatknutý a internovaný a súčasne bola administratívne zrušená aj gréckokatolícka cirkev.

Vo vykonštruovanom procese odsúdili Gojdiča spolu s biskupmi Vojtaššákom a Buzalkom pre vlastizradu na doživotie. Zomrel na následky mučenia a zlého zaobchádzania v leopoldovskej väznici 17. júla 1960, v deň svojich 72. narodenín. Pochovali ho na väzenskom cintoríne a jeho hrob bol označený iba číslom 681.

Dňa 29. októbra 1968 boli jeho telesné pozostatky exhumované a prevezené do Prešova a uložené v kaplnke sv. apoštolov Petra a Pavla. Na príkaz štátnych a straníckych orgánov ich v novembri toho istého roku premiestnili do katedrálnej krypty. Od roku 1990 sú uložené v sarkofágu v kaplnke prešovského gréckokatolíckeho katedrálneho chrámu sv. Jána Krstiteľa.

4. novembra 2001 bol Pavol Petro Gojdič pápežom Jánom Pavlom II. na námestí sv. Petra vo Vatikáne vyhlásený za blahoslaveného.

Pri príležitosti 7. výročia vzniku samostatného Slovenska bolo na návrh Vlády SR biskupovi Pavlovi Petrovi Gojdičovi udelené štátne vyznamenanie Pribinov kríž I. triedy in memoriam.

V roku 2007 mu Komisia pre rozpoznávanie spravodlivých pri pamätníku Jad va-Šem udelila čestný titul Spravodlivý medzi národmi.

Gréckokatolícka cirkev slávi sviatok blaženého hieromučeníka Pavla Petra Gojdiča 17. júla.

Galéria

Referencie

Literatúra 
 Potaš, Marián: Dar LÁSKY : Spomienky na biskupa Pavla Gojdiča, OSBM. Prešov : Rád sv. Bazila Veľkého vo Vydavateľstve USPO Peter Smolík, 1999. 380 s. ISBN 80-88717-36-1
 "Dňa 17. júla : Bl. Pavol Peter Gojdič, svätý mučeník." In: Andrej Josafát Gregor Truch: Život svätých : Duchovné čítanie pre slovenských gréckokatolíckych veriacich na každý deň kalendárneho roka. Preklad a úprava: Michal Čarný. Prešov : Vydavateľstvo Michala Vaška, 2003, s. 389-392. ISBN 80-7165-381-0
 "18. júl : Bl. PETER PAVOL GOJDIČ, biskup a mučeník." In: Daniel Dian - Viliam Judák: Každý deň so svätými : II. diel. Trnava : Spolok svätého Vojtecha, 2007. s. 25-26. ISBN 978-80-7162-679-4
 * Šturák, Peter: Pavol Peter Gojdič OSMB - prešovský gréckokatolícky biskup (1926 - 1960). Prešov : Prešovská univerzita v Prešove, Gréckokatolícka teolgická fakulta, 2013. 125 s. ISBN 078-80-555-0903-7

Iné projekty

Externé odkazy 
 Blahoslavený Pavol Peter Gojdič OSBM, Biskup-mučeník (1888-1960)
 bl. Pavol Peter Gojdič, OSBM - prešovský biskup – informácie o blaženom Pavlovi na stránke Rádu sv. Bazila veľkého
  Biskup Pavel Peter Gojdič - mučeník – stránka venovaná na blahu pamäť rusínskemu gréckokatolíckemu biskupovi – mučeníkovi
Záznam o narodení a krste v matrike záznam číslo 15 – gréckokatolícka farnosť; pokrstený ako Péter Gojdics

|-

Mučeníci
Biskupi Prešovskej eparchie
Slovenskí politickí väzni
Spravodliví medzi národmi
Náboženské osobnosti rusínskeho pôvodu
Filantropi
Slovenskí katolícki blahoslavení
Laureáti Pribinovho kríža I. triedy
Obete komunistického režimu v Česko-Slovensku
Politickí väzni komunistického režimu v Česko-Slovensku
Blahorečení Jánom Pavlom II.
Baziliáni
Osobnosti z Ľubovca
Laureáti Ceny Jána Langoša